Yubu 33
Eliu ojuko Yubu
1“Ento koni doŋ in Yubu, winy lokka,
cik iti i kom lok ducu ma abiwaco.
2Nen, doŋ aŋamo doga,
leba ma i doga doŋ ocako lok.
3Lokka nyuto ni cwinya tye atir,
aloko gin ma aŋeyo ni tye atir.
4Cwiny pa Lubaŋa aye ma oketa,
yweyo pa Won Twer Ducu omiyo abedo makwo.
5Gam doga, ka ce itwero,
can lokki ducu kikore i nyima;
noŋ kom lok ma icuŋo iye.
6Nen, arom kwedi i nyim Lubaŋa;
an bene gicweya ki lobo.
7Nen, lworo i koma pe myero oryaŋ komi,
lokka pe binuri mukato kare.
8“Adada, ityeko loko lok kun awinyo,
doŋ awinyo lok ma iwaco.
9Cen iwaco ni meno, ‘An aleŋ, bal mo pe i koma;
cwinya olony, pe atimo gin mo marac.
10Nen, Lubaŋa bedo ka yenyo lok i koma,
en tima macalo lakworre;
11-orwako tyena i okol,
en ŋiyo ka ma acito iye ducu.’
12“Nen, ka iloko kumeno noŋo ipoto i bal,
an agamo kumeno, Lubaŋa aye dit makato dano.
13Piŋo imito pyem kwede kun iwacci,
‘Pe ogamo lwak lokka-ni wacel’?
14Lubaŋa loko i yo mapatpat,
ento dano pe niaŋ i lokke,
15-waŋ lek, i ginanyuta me dyewor, ka dano onino matek,
kun nino oyuto waŋgi i kabutogi,
16meno aye kare ma en lokokwede i it dano,
ci ryaŋo komgi ki lok me jukogi,
17wek emi dano olokke, owek timo tim marac,
dok wek okwany wakke woko ki i cwiny dano.
18Kumeno en gwoko dano wek pe opot i bur lyel,
en gwoko kwone, giwek neko en ki pala lucwan.
19“Lubaŋa pwodo dano bene ki arem i kabutone,
kun miyo kome rem kare ducu,
20ma miyo cwinye dag cam,
iye kwero wa cam mamit.
21Kome mok ma riŋo kome pe doŋ nen,
cogone ma yam pe nen woko ka maleŋ nen woko ligaŋ.
22Nono en doŋ cok ci to piny i bur,
kwone doŋ cok poto i ciŋ Lunek dano.
23“Ento ka ce onoŋo lamalaika tye ma cun pire,
ŋat acel i kin lumalaika alip ki alip, ma giribo Lubaŋa ki dano,
pi nyuto bot dano gin ma myero otim,
24ci lamalaika twero time kica kun wacci,
‘Weke, owek cito piny i bur,
pien doŋ anoŋo gin lakok kwone.’
25Ci riŋo kome biroc, bi doko nyen macalo pa latin,
tekone bidwogo macalo i kare me awobine.
26Lacen ka dano lego bot Lubaŋa, Lubaŋa gamo legane,
ci dano bi no i nyim Lubaŋa ki yom cwiny,
kun tito pi larrene bot dano.
27En wero i nyim lwak kun wacci,
‘Ceŋ abalo, aŋak woko aweko timo gin ma tye atir,
ento Lubaŋa pe oculla ma rom ki tim ma atimo.
28Okoka, pe doŋ abicito piny i bur,
pud abibedo kwo kun aneno der ceŋ.’
29“Nen, Lubaŋa tiyo meno ducu kare ki kare bot dano,
30pi miyo en odwog cen, wek pe olor i bur,
ento onen ceŋ me kwo.
31Cik iti, Yubu, iwiny lokka, liŋ mot, wek an aloki.
32Ka it ye ki lok mo me awaca, gam doga;
loki, pien cwinya bibedo yom ce onen ni lokki tye atir.
33Ento ka pe, winy lokka;
liŋ mot, ci abipwonyi ki ryeko.”